text: Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсялякім духоўным благаслаўленнем на нябёсах і выбраў нас у Ім перад стварэннем свету,
  каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным (Эф 2,3-6).
  Калі надышла паўната часу, паслаў Бог Сына свайго, народжанага ад жанчыны, падпарадкаванага Закону, каб адкупіць тых, хто падлягаў Закону, каб мы атрымалі ўсынаўленне. А паколькі вы сыны, Бог паслаў у вашыя сэрцы Духа Сына свайго, які ўсклікае: «Абба, Ойча!» Таму ты ўжо не слуга, а сын, а калі сын, то і спадкаемца Божы (Гал 4,4-7).
  Мы казалі ўжо пра тое, што Дух святы дае нам прыняць усынаўленне, Ён пераконвае нас, Ён дазваляе нам ад усяго сэрца назваць Бога – Айцом. Падкрэсліваю, не проста назваць Айцом, а назваць з верай, з даверам, ад усяго сэрца. Адчуваю, што гэта, насамрэч, не так проста.